ไทยแอร์ฯไม่ชัวร์เข้าตลาดหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไทยแอร์เอเชีย คาด มิ.ย.นี้ ได้ข้อสรุปจะเข้าตลาดหุ้นหรือไม่ ส่วนกลุ่มซีไอเอ็มบี ยันดูโอลิสติงตลาดหุ้นไทย มิ.ย.นี้
นายทัศพล แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย เปิดเผยว่า ขณะนี้มีบริษัทที่ปรึกษาทางการเงินจำนวน 3 ราย อยู่ระหว่างการจัดทำแผนการระดมทุนในหลายๆ แนวทางเพื่อมานำเสนอบริษัท ซึ่งน่าจะได้ข้อสรุปภายในเดือน มิ.ย.นี้ 
สำหรับแผนการเข้าจดทะเบียนในตลาดหุ้นไทยนั้น ยอมรับว่าเป็นแนวทางหนึ่งที่บริษัทสนใจ เพราะเห็นว่าบริษัทสามารถใช้ประโยชน์ของตลาดทุนในการระดมทุนเพื่อสร้างอัตราการเติบโตและความแข็งแกร่งได้ แต่หากเลือกเข้าตลาดหุ้นไทยจริง คาดว่าไม่ทันในปีนี้ คงจะเป็นปีหน้า
อย่างไรก็ตาม คงต้องรอดูแผนของบริษัทที่ปรึกษาทางการเงินอีกครั้งหนึ่ง เพราะบริษัทไม่จำเป็นต้องใช้วิธีเสนอขายหุ้นให้กับประชาชนครั้งแรก (ไอพีโอ) เช่น การออกหุ้นกู้ หรือการจัดตั้งกองทุนเป็นต้น
“ตั้งแต่บริษัทจัดตั้งมาไม่เคยกู้เงินเลย แต่อนาคตข้างหน้าไม่รู้เหมือนกัน เพราะในช่วง 2 ปีที่ผ่านมาท่ามกลางภาวะวิกฤตราคาน้ำมัน บริษัทไม่มีทุนสำรอง ดังนั้นการระดมทุนของบริษัทจึงไม่จำเป็นจะต้องเป็นไปเพื่อการลงทุนใหม่เพียงอย่างเดียว” นายทัศพล กล่าว
ปัจจุบันแอร์เอเชีย มาเลเซีย ถือหุ้นในไทยแอร์เอเชียสัดส่วน 49% นายทัศพลถือ 28.5% และผู้บริหารระดับสูงของไทยแอร์เอเชีย 5 คนถือรวมกัน 22.5% 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย (CIMBT) กล่าวถึงความคืบหน้าของการเข้าจดทะเบียนในตลาดหุ้นไทยแห่งที่ 2 (ดูโอลิสติง) ของซีไอเอ็มบี กรุ๊ป ว่า ขณะนี้รอเพียงผลประกอบการไตรมาสแรกของปีนี้เท่านั้น และคาดว่าน่าจะเข้าจดทะเบียนในตลาดหุ้นไทยได้ในเดือน มิ.ย. นี้ตามกำหนดเดิม โดยไม่ได้รับผลกระทบจากปัจจัยการเมือง
สำหรับผลประกอบการของธนาคารซีไอเอ็มบี ไทย ในไตรมาสแรกและไตรมาส 2 นี้ น่าจะออกมาดี เพราะจะมีรายได้พิเศษจากการขายทรัพย์สินและบริษัทย่อยออกไป